Rio-de-Janeyrodagi Olimpiadaning boks musobaqalarining 49 kg vazn toifasida ishtirok etayotgan o‘zbekistonlik charm qo‘lqop ustasi Hasanboy Do‘smatov 1/8 finalda meksikalik raqibini yutib, chorak finalga yo‘l oldi. Osiyoning amaldagi chempioni, 23 yoshli Do‘smatov Amerikaning vitse-chempioni, Panamerika o‘yinlari g‘olibi, 22 yoshli meksikalik Xoselito Velaskesga qarshi ringga chiqdi. Jang yuqori sur’atda katta sondagi zarbalar bilan kechdi. Bokschilar bir-birlari bilan ochiqchasiga jang qilishdan tap tortmadilar va Hasanboy bunda ishonchli harakat qildi. Hakamlarning bir ovozlik qaroriga ko‘ra hamyurtimiz g‘alaba qozondi (3:0 - 29:28, 29:28, 29:28). Do‘smatovning chorakfinaldagi raqibi qozog‘istonlik Birjan Jakipov bo‘ladi. Eslatib o‘tamiz, keyingi bosqichlarga hamyurtlarimizdan Xurshid Tojiboyev (60 kg), Shahram Giyasov (69 kg) va Rustam To‘laganov (91 kg) ham yo‘l oldilar.